b"\n_START_ARTICLE_\nKvinnen uten hjerte\n_START_SECTION_\nHandling\n_START_PARAGRAPH_\nFilmen utspiller seg i et s\xc3\xb8rstatsmilj\xc3\xb8 p\xc3\xa5 begynnelsen av 1900-tallet. Regina Giddens (Bette Davis) og hennes br\xc3\xb8dre Oscar (Carl Benton Reid) og Ben Hubbard (Charles Dingle) er bare glad i penger. Hennes mann Horace (Herbert Marshall) har hjertefeil, og n\xc3\xa5r han ikke vil g\xc3\xa5 med p\xc3\xa5 Reginas aksjespekulasjoner, s\xc3\xb8rger hun for at mannen overanstrenger seg og d\xc3\xb8r. Innenfor aristokratiets rammer er alt lov, og Regina s\xc3\xb8rger for at hun f\xc3\xa5r det som hun \xc3\xb8nsker \xe2\x80\x93 koste hva det koste vil.\n_START_SECTION_\nMottakelse\n_START_PARAGRAPH_\nFilmen fikk god kritikk, og VG skrev: \xc2\xabDet b\xc3\xa5de Lillian Hellman og den glimrende realistiske instrukt\xc3\xb8ren William Wyler f\xc3\xb8rst og fremst vil er \xc3\xa5 skildre mennesker: f\xc3\xb8rst og fremst Regina i Bette Davis' skikkelse. En kvinne som hele livet har tenkt p\xc3\xa5 seg selv, ogs\xc3\xa5 n\xc3\xa5r hun trodde hun opptr\xc3\xa5dte med r\xc3\xb8rende uselviskhet. Det er en praktfull karakterstudie. Som vanlig viker ikke Bette Davis tilbake for det mest avsl\xc3\xb8rende trekket, den hensynsl\xc3\xb8se realismen har alltid v\xc3\xa6rt et av hennes sterkeste virkemidler. I samspillet med Herbert Marshall \xe2\x80\x93 som spiller den tynnhudete mannen \xe2\x80\x93 kommer alt det grove, det forsultne og harde fram.\xc2\xbb_NEWLINE_Kvinnen uten hjerte ble nominert til ni Oscar-priser, blant annet for beste film, beste regi (Wyler), beste kvinnelige hovedrolle (Davis), beste kvinnelige birolle (Collinge og Wright), beste filmatisering (Hellman) og beste musikk i en dramafilm (Meredith Willson)._NEWLINE_Det amerikanske filminstituttet (AFI) har k\xc3\xa5ret Regina Giddens til filmhistoriens 43. beste skurkeskikkelse."